### NN 101/2025 (11.7.2025.), Pravilnik o provedbi Programa potpore za obnovu narušenog proizvodnog potencijala u sektoru mliječnog govedarstva, ovčarstva i kozarstva za razdoblje od 2025. do 2027. godine

Ministarstvo poljoprivrede, šumarstva i ribarstva

1397

Na temelju članka 39. stavka 5. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.) ministar poljoprivrede, šumarstva i ribarstva donosi

PRAVILNIK

O PROVEDBI PROGRAMA POTPORE ZA OBNOVU NARUŠENOG PROIZVODNOG POTENCIJALA U SEKTORU MLIJEČNOG GOVEDARSTVA, OVČARSTVA I KOZARSTVA ZA RAZDOBLJE
 OD 2025. DO 2027. GODINE

Članak 1.

Ovim se Pravilnikom propisuje provedba Programa potpore za obnovu narušenog proizvodnog potencijala u sektoru mliječnog govedarstva, ovčarstva i kozarstva za razdoblje od 2025. do 2027. godine donesenog Odlukom Vlade Republike Hrvatske, klasa: 022-03/25-14/167, urbroj: 50301-27/22-25-4, od 24. travnja 2025. godine (u daljnjem tekstu: Program).

Dodjela potpore

Članak 2.

Potpora iz Programa dodjeljuje se u skladu s točkom 3.(d) i 6.(h) članka 14. Uredbe Komisije (EU) 2022/2472 оd 14. prosinca 2022. o proglašenju određenih kategorija potpora u sektorima poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL 327/1, 21. 12. 2022.) (u daljnjem tekstu: Uredba o poljoprivrednom izuzeću).

Pojmovi

Članak 3.

Pojmovi korišteni u ovom Pravilniku imaju sljedeće značenje:

1. korisnik je svaka fizička ili pravna osoba koja je ostvarila pravo na potporu i zadovoljila uvjete Programa i ovoga Pravilnika

2. podnositelj je svaka fizička ili pravna osoba koja je podnijela zahtjev na temelju ovoga Pravilnika

3. mikro, mala i srednja poduzeća definirana su člankom 2. Priloga 1. Uredbe o poljoprivrednom izuzeću

4. obiteljsko poljoprivredno gospodarstvo i obrt registriran za obavljanje poljoprivredne djelatnosti kao fizičke osobe u smislu ovoga Pravilnika smatraju se mikro i malim poduzećima

5. koeficijent standardnog prinosa je prosječna novčana vrijednost bruto proizvodnje svake poljoprivredne varijable iz članka 6. stavka 1. Provedbene uredbe Komisije 2015/220 оd 3. veljače 2015. o utvrđivanju pravila za primjenu Uredbe Vijeća (EZ) br. 1217/2009 o uspostavi sustava za prikupljanje knjigovodstvenih podataka o prihodima i poslovnim aktivnostima poljoprivrednih gospodarstava u Europskoj uniji

6. standardni prinos je standardna vrijednost bruto proizvodnje i za potrebe Programa izračunava se iz broja ženskih grla mliječnih i/ili kombiniranih pasmina goveda, ovaca i/ili koza na gospodarstvu koja su se barem jednom telila/janjila/jarila.

Uvjeti prihvatljivosti korisnika

Članak 4.

(1) Prihvatljivi korisnici su mikro, mala i srednja poduzeća koja dostavljaju podatke o proizvodnji mlijeka u skladu s Pravilnikom o obveznoj dostavi podataka u sektoru mlijeka i mliječnih proizvoda (»Narodne novine«, broj 130/21, u daljnjem tekstu: Pravilnik o obveznoj dostavi podataka) i upisana su u Upisnik poljoprivrednika ili Upisnik obiteljskih poljoprivrednih gospodarstava te koja:

a) isporučuju mlijeko u odobreni objekt u poslovanju s hranom životinjskog podrijetla ili

b) su upisana u Upisnik odobrenih objekata u poslovanju s hranom životinjskog podrijetla ili

c) su upisana u Upisnik registriranih objekata u poslovanju s hranom životinjskog podrijetla s opisom djelatnosti prerada mlijeka na gospodarstvu i/ili sir i vrhnje i/ili mljekomat i/ili pokretni mljekomat.

(2) Svi prihvatljivi korisnici moraju ispunjavati sljedeće uvjete:

– upis u Registar objekata (farmi) i

– upis grla u Jedinstveni registar držanih životinja (u daljnjem tekstu: JRDŽ) te posjeduju najmanje 3 uvjetna grla koja pripadaju skupini mliječnih i/ili kombiniranih pasmina goveda, ovaca i/ili koza koja su se barem jednom telila/janjila/jarila (za izračun broja uvjetnih grla primjenjuju se koeficijenti za krave 1, te ovce i koze 0,15) na dan 31. 12. u godini koja prethodi godini podnošenja zahtjeva.

(3) Potpora se ne može dodijeliti gospodarstvima koja su neaktivna odnosno zatvorena u Upisniku poljoprivrednika odnosno Upisniku poljoprivrednih gospodarstava.

Oblik i način dodjele potpore

Članak 5.

(1) Potpora proizvođačima mlijeka dodjeljuje se za pokriće 75 % troškova nastalih prilikom povećanja standardnog prinosa potencijala za proizvodnju mlijeka na gospodarstvu.

(2) U izračunu se koriste koeficijenti standardnog prinosa proizvodnje (KSP), koji se preuzimaju iz važećeg kalkulatora ekonomske veličine poljoprivrednog gospodarstva (EVPG), a iznose za mliječnu kravu 2.102,24 €, za rasplodnu kozu 320,98 € te rasplodnu ovcu 134,62 €.

(3) Za potrebe provedbe Programa koristi se broj ženskih grla mliječnih i/ili kombiniranih pasmina goveda, ovaca i/ili koza na gospodarstvu koja su se barem jednom telila/janjila/jarila prema odabranoj vrsti stoke za koju je podnesen zahtjev za potporu

(4) Maksimalni iznos potpore po korisniku ovisi o standardnom prinosu potencijala za proizvodnju mlijeka na gospodarstvu u godini koja prethodi godini podnošenja zahtjeva. Maksimalni iznos potpore po poljoprivrednom gospodarstvu se izračunava po formuli:

X (€) = (a – b) x KSP x 0,75

U kojoj je:

X – maksimalni iznos potpore po gospodarstvu u eurima

a – potencijal poljoprivrednog gospodarstva iskazan u broju grla na dan 31. prosinca godine koja prethodi godini podnošenja zahtjeva za potporu uvećan za sektor proizvodnje kravljeg, ovčjeg i kozjeg mlijeka za 10, 20, 30 ili 40 % prema odabiru podnositelja zahtjeva za potporu

b – potencijal poljoprivrednog gospodarstva iskazan u broju grla na dan 31. prosinca godine koja prethodi godini podnošenja zahtjeva za potporu

a – b – rast potencijala proizvodnje iskazan kao razlika u broju grla prije i nakon sudjelovanja u Programu, zaokružen na viši cijeli broj

KSP – koeficijent standardnog prinosa proizvodnje iz važećeg kalkulatora EVPG za jedno prihvatljivo grlo

0,75 – je udio (75 %) sufinanciranja obnove proizvodnog potencijala kroz Program.

Najviši iznos potpore koji se može ostvariti je:

– u sektoru proizvodnje kravljeg mlijeka 80.000,00 €/korisniku

– u sektoru proizvodnje ovčjeg i kozjeg mlijeka 30.000,00 €/korisniku.

(5) Ako se nakon zaprimanja svih pristiglih zahtjeva koji zadovoljavaju kriterije za potporom, utvrdi da je ukupni iznos zahtjeva veći od iznosa osiguranog u Državnom proračunu za ovu namjenu, iznos potpore po korisniku razmjerno će se umanjiti.

(6) Korisnik može ostvariti pravo na potporu u okviru Programa, samo jedan put tijekom trajanja Programa za svaku vrstu životinja prihvatljivih za potporu.

Način i rokovi podnošenja zahtjeva

Članak 6.

(1) Zahtjev za potporu (u daljnjem tekstu: Zahtjev) se popunjava putem AGRONET zaštićene mrežne aplikacije Agencije za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) izravno ili u podružnicama Agencije za plaćanja.

(2) Uz Zahtjev iz stavka 1. ovoga članka podnositelj Zahtjeva dužan je u ZIP datoteku na AGRONET-u priložiti u potpunosti ispunjenu Izjavu ovjerenu potpisom za fizičke osobe odnosno potpisom i pečatom za pravne osobe.

(3) Podnositelj Zahtjeva u Izjavi iz stavka 2. ovoga članka potvrđuje da:

– je podnio Zahtjev iz stavka 1. ovoga članka

– je upoznat s odredbama Programa i ovoga Pravilnika

– su podaci navedeni u Zahtjevu i Izjavi istiniti

– će omogućiti sve kontrole nadležnih tijela

– ima, odnosno nema poslovne subjekte koji su međusobno povezani vlasničkim ili drugim odnosima

– ispunjava uvjete prihvatljivosti korisnika sukladno članku 4. ovoga Pravilnika

– je ostvario, odnosno nije ostvario, plaćanja iz drugih izvora za istu svrhu.

(4) Po popunjavanju Zahtjeva iz stavka 1. ovoga članka te popunjavanju i učitavanju Izjave u skladu s stavkom 2. ovoga članka podnositelj Zahtjeva dužan je ispisati Zahtjev s AGRONET-a, ovjeriti ga potpisom za fizičke ili potpisom i pečatom za pravne osobe te zajedno s Izjavom iz stavka 2. ovoga članka dostaviti u zatvorenoj omotnici s nazivom i adresom podnositelja Zahtjeva napisanima na poleđini, preporučenom poštom s povratnicom na adresu: Agencija za plaćanja u poljoprivredi, ribarstvu i ruralnom razvoju, Ulica grada Vukovara 269d, 10000 Zagreb, s naznakom: »Program potpore za obnovu narušenog proizvodnog potencijala u sektoru mliječnog govedarstva, ovčarstva i kozarstva za razdoblje od 2025. do 2027. godine« ili osobno na prijemnom odjelu (pisarnica) Agencije za plaćanja.

(5) Obrazac Izjave iz stavka 2. ovoga članka, kao i upute za popunjavanje i prilaganje u elektroničkom obliku objavljuje Agencija za plaćanja na svojim službenim mrežnim stranicama (www.apprrr.hr).

(6) Zahtjevi za potporu podnose se u razdoblju od 2. siječnja do 31. siječnja za svaku godinu trajanja Programa.

(7) Iznimno od odredbi stavka 6. ovoga članka, u 2025. godini, zahtjevi se podnose u razdoblju od 15. srpnja do 15. kolovoza.

(8) Datum slanja Zahtjeva i Izjave iz stavka 4. ovoga članka smatra se datumom podnošenja Zahtjeva u smislu ovoga Pravilnika.

Dopuna i/ili ispravak Zahtjeva i Izjave

Članak 7.

Ako je Zahtjev i/ili Izjava nepotpun ili su potrebni ispravci ili dodatna obrazloženja vezano uz dostavljenu dokumentaciju, Agencija za plaćanja će od podnositelja zahtjeva zatražiti dopunu, ispravke ili dodatna obrazloženja dokumentacije, a podnositelj je isto dužan dostaviti u roku od osam dana od dana zaprimanja zahtjeva za dopunu, ispravak ili dodatna obrazloženja.

Administrativna kontrola

Članak 8.

(1) Prihvatljivim se smatraju isključivo Zahtjevi podneseni na način propisan u članku 6. ovoga Pravilnika.

(2) Zahtjevi iz članka 6. ovoga Pravilnika, podneseni izvan roka propisanog u članku 6. stavcima 6. i 7. ovoga Pravilnika, neće se razmatrati.

(3) Agencija za plaćanja provodi administrativnu kontrolu Zahtjeva na temelju:

– uvjeta prihvatljivosti za ostvarivanje prava na potporu navedenih u Programu i ovome Pravilniku i

– drugih podataka iz internih baza i registara drugih tijela državne uprave i agencija.

(4) U slučaju da se tijekom administrativne kontrole utvrdi da su informacije na Izjavi iz članka 6. stavka 2. ovoga Pravilnika vezane uz poslovne subjekte koji su međusobno povezani vlasničkim ili drugim odnosima, dostavljene od strane podnositelja neistinite ili netočne, svi podneseni Zahtjevi povezanih subjekata podnositelja bit će odbijeni, a podnositelji isključeni iz ostvarivanja prava na potporu iz Programa.

(5) Zahtjevi podneseni u skladu s člankom 6. ovoga Pravilnika uz koje je priložena Izjava na kojoj je podnositelj potvrdio da postoje i da ne postoje poslovni subjekti s kojima je povezan vlasničkim ili drugim odnosima odnosno na kojima je izabrao više od jedne tvrdnje neće se smatrati valjanima te neće biti uzeti u obzir pri administrativnoj kontroli i odobravanju potpore.

(6) Agencija za plaćanja na temelju rezultata provedene administrativne kontrole donosi:

a) Odluku o odobrenju isplata korisnicima, koji su udovoljili uvjetima ovoga Pravilnika ili

b) Odluku o neudovoljavanju uvjetima za ostvarivanje prava na potporu podnositeljima, koji ne udovoljavaju propisanim uvjetima.

(7) Agencija za plaćanja Odluke iz stavka 6. ovoga članka podnositeljima zahtjeva dostavlja u skladu s člankom 15. stavkom 2. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24., u daljnjem tekstu: Zakon o poljoprivredi) putem AGRONET-a.

(8) Podnositeljima koji nisu postupili u skladu sa stavkom 1. ovoga članka Agencija za plaćanja će izdati Rješenje o odbacivanju zahtjeva za pokretanje postupka na temelju članka 41. Zakona o općem upravnom postupku (»Narodne novine«, br. 47/09. i 110/21.).

(9) Agencija za plaćanja provodi administrativnu kontrolu ispunjavanja obveza korisnika potpore iz članka 9. ovoga Pravilnika.

Obveze korisnika potpore

Članak 9.

(1) Korisnik je, od dana primitka potpore, dužan minimalno tri godine isporučivati mlijeko u odobreni objekt u poslovanju s hranom životinjskog podrijetla ili biti upisan u Upisnik odobrenih objekata u poslovanju s hranom životinjskog podrijetla ili biti upisan u Upisnik registriranih objekata u poslovanju s hranom životinjskog podrijetla s opisom djelatnosti prerada mlijeka na gospodarstvu i/ili sir i vrhnje i/ili mljekomat i/ili pokretni mljekomat.

(2) Korisnik je dužan dostavljati podatke o proizvodnji mlijeka u skladu s Pravilnikom o obveznoj dostavi podataka.

(3) Korisnici se obvezuju u roku od 24 mjeseca počevši od dana primitka potpore imati upisano u JRDŽ 10, 20, 30 ili 40 % krava, ovaca ili koza više u odnosu na broj krava, ovaca ili koza upisnih u JRDŽ na dan 31. prosinca godine koja prethodi godini podnošenja zahtjeva za potporu.

(4) Svi korisnici koji ostvare sredstva kroz Program obvezuju se na povećanje proizvodnje mlijeka 10, 20, 30 ili 40 % u odnosu na količinu proizvedenog mlijeka u godini koja prethodi godini podnošenja zahtjeva za potporu. Povećanje proizvodnje mlijeka računa se na osnovu 12 mjesečnog razdoblja koje započinje 24 mjeseca nakon dana primitka potpore.

(5) Iznimno, korisnici koji su ostvarili potporu kroz Mjeru 1. Potpora za obnovu narušenog proizvodnog potencijala u sektoru mliječnog govedarstva, ovčarstva i kozarstva iz Programa državne potpore sektoru stočarstva zbog narušenog proizvodnog potencijala donesenog Odlukom Vlade Republike Hrvatske, klasa: 022-03/24-04/122, urbroj: 50301-05/16-24-4 od 20. ožujka 2024. godine (u daljnjem tekstu: Mjera 1) obvezuju se na povećanje broja grla te povećanje proizvodnje mlijeka u kumulativnom iznosu sa potporom iz Programa u odnosu na obveze preuzete iz Mjere 1.

(6) Ukoliko izračunata vrijednost broja grla iz stavka 3. ovoga članka nije cijeli broj, broj grla se određuje na način da se dobivena vrijednost zaokružuje na viši cijeli broj.

(7) Administrativnu kontrolu ispunjavanja obveza iz ovoga članka provodi Agencija za plaćanja na temelju dostavljene dokumentacije, podataka iz dostupnih registara i za ovu svrhu zatraženih podataka iz drugih registara.

(8) Ukoliko se temeljem administrativne kontrole iz stavka 7. ovoga članka utvrdi da korisnik nije postupao u skladu s preuzetim obvezama, na istog se odnose sljedeće odredbe:

a) ako nema upisano u JRDŽ 10, 20, 30 ili 40 % krava, ovaca ili koza više 24 mjeseca nakon primitka potpore u odnosu na broj krava, ovaca ili koza upisnih u JRDŽ na dan 31. prosinca godine koja prethodi godini podnošenja zahtjeva za potporu, dužan je vratiti ukupni iznos potpore ostvaren temeljem Programa

b) ako planirano povećanje proizvodnje mlijeka nije ispunjeno u cijelosti, već se kreće u rasponu većem od 80 % a manjem od 100 % od planiranog, korisnik je dužan vratiti razmjerni dio potpore jednak postotnom iznosu neispunjene obveze

c) ako planirano povećanje proizvodnje mlijeka nije ispunjeno u cijelosti, već se kreće do 80 % preuzete obveze, dužan je vratiti ukupni iznos potpore ostvaren temeljem Programa.

Povrat sredstava

Članak 10.

(1) U slučaju neopravdanih plaćanja, korisnik potpore će vratiti iznos koji mu je Agencija za plaćanja odredila Odlukom o povratu sredstava iz članka 144. Zakona o poljoprivredi.

(2) Povrat sredstava i poravnanje povrata sredstava izvršit će se u skladu s člancima 144., 145. i 146. Zakona o poljoprivredi.

Žalbe

Članak 11.

Na odluke iz članka 8. stavka 6. i članka 10. stavka 1. ovoga Pravilnika može se podnijeti žalba u skladu s člankom 15. stavkom 5. Zakona o poljoprivredi.

Viša sila i izvanredne okolnosti

Članak 12.

(1) Ako korisnik Programa iz članka 1. ovoga Pravilnika ne može ispunjavati svoje obveze zbog više sile ili izvanrednih okolnosti, zadržava pravo na potporu.

(2) Viša sila ili izvanredne okolnosti su vanjski nepovoljni utjecaji koje nije bilo moguće predvidjeti, spriječiti niti ukloniti, nastali u slučajevima:

– smrti korisnika (nositelja, odgovorne osobe ili člana poljoprivrednog gospodarstva)

– dugoročne profesionalne nesposobnosti korisnika (nositelja, odgovorne osobe ili člana poljoprivrednog gospodarstva)

– ozbiljne prirodne katastrofe koja utječe na poljoprivredno gospodarstvo

– nenamjernog uništenja poljoprivrednih objekata na poljoprivrednom gospodarstvu

– epizootske bolesti koja utječe na dio ili svu stoku korisnika

– izlučenja grla koja su prouzročile divlje životinje

– izvlaštenja cijelog ili velikog dijela poljoprivrednog gospodarstva ako se to izvlaštenje nije moglo predvidjeti na dan podnošenja zahtjeva.

(3) O slučaju više sile ili izvanrednih okolnosti korisnik ili njegov ovlaštenik dužan je u pisanom obliku na Obrascu 1. Priloga 1. ovoga Pravilnika, uz prilaganje odgovarajućih dokaza, izvijestiti Agenciju za plaćanja u roku od 15 radnih dana od trenutka kada to može učiniti.

(4) O prijavljenim slučajevima više sile ili izvanrednih okolnosti odlučuje Povjerenstvo u Agenciji za plaćanja.

Zaštita podataka

Članak 13.

Sa svim osobnim podacima prikupljenim na temelju odredbi ovoga Pravilnika postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.).

Završne odredbe

Članak 14.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 320-15/24-01/5
 Urbroj: 525-13/867-25-9
 Zagreb, 27. lipnja 2025.

Potpredsjednik Vlade
 i ministar
 David Vlajčić, v. r.

PRILOG 1.

OBRAZAC 1.: SLUČAJ VIŠE SILE ILI IZVANREDNE OKOLNOSTI

Popunjava korisnik/subjekt/ovlaštenik:

PODACI O PODNOSITELJU ZAHTJEVA:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 1. | Naziv korisnika/subjekta: |  | | | | | | | | | | |
| 2. | Mjesto, ulica, kućni broj: |  |  |  |  |  |  | | | | | |
| 3. | Telefonski broj: |  | | | | | | | | | | |
| 4. | E-mail: |  | | | | | | | | | | |
| 5. | OIB: |  |  |  |  |  |  |  |  |  |  |  |
| 6. | MIBPG: |  | | |  |  |  |  |  |  |  |  |
| 7. | Godina podnošenja zahtjeva: |  |  |  |  |  | | | | | | |

PODACI O OVLAŠTENIKU\*:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 19. | Ime i prezime: |  | | | | | | | | | | |
| 20. | Mjesto, ulica, kućni broj: |  | | | | | | | | | | |
| 21. | Telefonski broj: |  | | | | | | | | | | |
| 22. | E-mail: |  | | | | | | | | | | |
| 23. | OIB: |  |  |  |  |  |  |  |  |  |  |  |

\*Popuniti ako okolnosti prijavljuje ovlaštenik.

Uzroci više sile i izvanrednih okolnosti (označiti križićem /x/)

|  |  |
| --- | --- |
|  | smrt korisnika (nositelja, odgovorne osobe ili člana poljoprivrednog gospodarstva) |
|  | dugoročna profesionalna nesposobnost korisnika (nositelja, odgovorne osobe ili člana poljoprivrednog gospodarstva) |
|  | ozbiljna prirodna katastrofa koja utječe na poljoprivredno gospodarstvo |
|  | nenamjerno uništenje poljoprivrednih objekata na poljoprivrednom gospodarstvu |
|  | epizootska bolest koja utječe na dio ili svu stoku korisnika |
|  | izlučenja grla koja su prouzročile divlje životinje |
|  | izvlaštenja cijelog ili velikog dijela poljoprivrednog gospodarstva ako se to izvlaštenje nije moglo predvidjeti na dan podnošenja zahtjeva |

1. Opis više sile ili izvanredne okolnosti:

|  |
| --- |
|  |
|  |
|  |
|  |
|  |
|  |

2. Dokazi koji su priloženi uz obrazac koji potvrđuju navode:

|  |
| --- |
|  |
|  |
|  |
|  |
|  |
|  |

O višoj sili i izvanrednim okolnostima korisnik ili njegov ovlaštenik dužan je Agenciju za plaćanja u poljoprivredi, ribarstvu i ruralnom razvoju pisano obavijestiti i poslati relevantne dokaze u roku od petnaest (15) radnih dana od trenutka kada to može učiniti.

Sa svim osobnim podacima prikupljenim na temelju odredbi ovoga Pravilnika postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.).

Izjavljujem da zbog više sile i izvanrednih okolnosti ne mogu ispunjavati obveze za koje je ostvarena potpora za obnovu narušenog proizvodnog potencijala iz Programa potpore za obnovu narušenog proizvodnog potencijala u sektoru mliječnog govedarstva, ovčarstva i kozarstva za razdoblje od 2025. do 2027. godine.

|  |  |
| --- | --- |
| Datum: | Pečat i potpis/Potpis odgovorne osobe: |

Obrazac u tiskanom obliku dostavite na adresu: Agencija za plaćanja u poljoprivredi, ribarstvu i ruralnom razvoju, s naznakom: Programa potpore za obnovu narušenog proizvodnog potencijala u sektoru mliječnog govedarstva, ovčarstva i kozarstva za razdoblje od 2025. do 2027. godine, Ulica grada Vukovara 269d, 10000 Zagreb.